Laugardaginn 18. janúar kl. 15 opna tvær nýjar sýningar í Hafnarborg . Í aðalsal Hafnarborgar er það sýningin Þögult vor , með verkum eftir myndlistarkonurnar Herttu Kiiski , Katrínu Elvarsdóttur og Lilju Birgisdóttur , í sýningarstjórn Daríu Sólar Andrews . Í Sverrissal er það svo sýningin Far , þar sem sýnd verða verk Þórdísar Jóhannesdóttur í samtali við verk Ralphs Hannam . Sýningarnar eru báðar hluti af dagskrá Ljósmyndahátíðar Íslands Á Þöglu voru kalla Lilja Birgisdóttir , Hertta Kiiski og Katrín Elvarsdóttir fram ljúfar og hlýjar tilfinningar gagnvart náttúrulegu umhverfi okkar , sem er illa vanrækt og stendur á barmi glötunar . Í von um að ná að vekja tímabæra virðingu fyrir viðkvæmu ástandi hins hrörnandi heims einbeita þær sér að fegurðinni í því fundna , sem fær þannig að ganga í endurnýjun lífdaga . Andspænis hnattrænni hlýnun beita þessir þrír listamenn bæði ljósmyndamiðlinum og næmri , efnislegri nálgun við umhverfi sem þarfnast jafnt athygli og alúðar . Þórdís Jóhannesdóttir og Ralph Hannam koma að ljósmyndun um óhefðbundnar leiðir . Þórdís er myndlistarmaður sem notar ljósmyndina sem sinn miðil , án þess að leggja áherslu á tæknina . Ralph var áhugaljósmyndari og af þeim verkum sem varðveitt eru eftir hann má sjá að hann nálgast ljósmyndun sem leið til listrænnar sköpunar . Samspil verka þeirra er sannfærandi og óþvingað en formið er viðfangsefni þeirra beggja . Það sjónræna samtal sem fer fram á sýningunni á uppruna sinn í umhverfinu – hversdagsleikanum – og minnir okkur á að fegurðin getur búið víða .